J. Ivančo, poslanec: (2009-04-22):
Dámy a páni, sme v dvoch tretinách volebného obdobia, pre ktoré je charakteristická diskusia o čerpaní prostriedkov Európskej únie v programovacom období 2007 – 2013, ako už spomínala pani kolegyňa, ide o sumu 13 mld. eur, čo nie je malá suma na to, aby táto diskusia bola aj zmysluplná. Žiaľ, v tejto diskusii pomerne často reflektujú problémy netransparentnosti a klientelizmu. Vyplýva to, samozrejme, aj z toho, čo uviedla pani kolegyňa Žitňanská, že vláda, členovia, jednotlivé ministerstvá a orgány štátnej správy tie, ktoré majú zodpovednosť za riadenie eurofondov, nedodržiavajú predmetné a citované ustanovenia z uznesenia vlády Slovenskej republiky. Som presvedčený, že v súčasnej nežičlivej situácii, myslím na ekonomickú situáciu, je potrebné si uvedomiť, že zdroje z eurofondov môžu tvoriť jednu kľúčovú, aj keď treba povedať, z môjho pohľadu dočasnú pridanú hodnotu pre zníženie dopadov krízy pre udržanie trhu práce, pre zvýšenie vnútorného dopytu, ak, samozrejme, bude dodržaná a splnená podmienka, že eurofondy sa nerozkradnú a nerozlejú len v rukách blízkych koaličných rodín. Je nevyhnutné, dámy a páni, zaoberať sa vážne tým, aby vzniklo čo najmenej podozrení a určite aj čo najmenej zistení z nekalého čerpania eurofondov. Každá chyba, podozrenie alebo zlyhanie podobné tomu, ktoré sme mali na programe včera, a to je nástenkový tender Operačný program Technická pomoc, môže znamenať nielen neefektívne a neúčelné vynaloženie prostriedkov, ale môže aj vážne ohroziť a jednoducho dokonca zmraziť čerpanie eurofondov a zdroje Únie pre Slovenskú republiku. Keď som sa pripravoval na dnešné rokovanie, tak som si pozrel, dámy a páni, aj volebné programy. Len pre zaujímavosť odcitujem z časti volebného programu Slovenskej národnej strany. Samozrejme, máte eurofondy pod palcom, tak, samozrejme, váš program je najzaujímavejší v tomto. „V legislatívnej, hospodárskej oblasti sa budeme zameriavať predovšetkým na zápas proti zbytočnej byrokracii, korupcii, klientelizmu a zneužívaniu politickej a hospodárskej moci pre úzko skupinové záujmy.“ Toľko citát z volebného programu Slovenskej národnej strany. Najsilnejšia vládna strana, strana predsedu vlády, strana SMER, jej volebný program obsahuje niekoľko odporúčaní týkajúcich sa zvýšenia „transparentnosti pri nakladaní s eurofondami a zvýšení“, to chcem zvlášť upozorniť, „informovanosti o nakladaní s eurofondami a štátnymi dotáciami“. Citoval som z volebných programov preto, pretože presne o tomto, presne o tomto, a to hovorím špeciálne pre členov Slovenskej národnej strany, ale aj pre členov strany SMER – SD, že špeciálne pre nich to hovorím preto, lebo presne o tomto, ako som už povedal, hovorí aj nami predložený návrh. Navrhujeme hovoriť o tom, že ak máme vážny záujem na znižovaní rizika korupcie a klientelizmu, ak máme vážny záujem, dámy a páni, na zvýšení transparentnosti, tak sa každý z vás, a minimálne z členov týchto dvoch vládnych strán, prihlási k nami predloženému návrhu ako k nástroju k zvýšeniu transparentnosti a informovanosti, presne tak, ako to máte uvedené vo svojich volebných programoch. My sa zameriavame aj na proces hodnotenia projektov, ktorý pokladáme v našom návrhu za jeden z preventívnych nástrojov, pretože prevencia je jeden z najúčinnejších prostriedkov boja proti klientelizmu. A to nehovoríme len my, hovoria to všeobecné monitoringy mimovládnych organizácií a občianskych združení. Treba povedať, že v súčasnej dobe je povinnosť zverejňovať len tri informácie a to je organizácia alebo obchodné meno subjektu, ktorý prijíma peniaze, názov projektu a suma, ktorá bola projektom pridelená. Navrhujeme v našom návrhu monitorovanie prostredia prideľovania eurofondov cez zverejňovanie správ výboru, zverejňovanie zloženia riadiacich orgánov, stanovenie podmienok pre štatutárny orgán riadiaceho orgánu pre preskúmanie rozhodnutia a spolu so zmenami – osobitne chcem zdôrazniť v § 31 – zverejňovanie, dámy a páni, elementárnych informácií o schválených a neschválených žiadostiach. Myslíme si, že takisto je potrebné zverejňovať hodnotenia a jasné ukazovatele splnenia cieľov projektu. Nemenej dôležité sú navrhované ustanovenia týkajúce sa zaujatosti členov riadiacich orgánov. Návrh je dobrou cestou k vynútiteľnosti, k jasným pravidlám, k zlepšeniu prístupu k informáciám v procese vyhodnocovania európskych projektov, a tým podľa nás k zníženiu rizika zneužívania eurofondov, čo je, chcem veriť, dámy a páni, vážnym záujmom tak poslancov opozície, ako aj poslancov vládnej koalície. Z týchto dôvodov vás spolu s pani kolegyňou Žitňanskou žiadam a prosím o podporu nami predloženého návrhu. Ďakujem pekne.